作者：辛弃疾
词牌/韵律：贺新郎

paragraphs: 濮上看垂钓。
更风流、羊裘泽畔，精神孤矫。
楚汉黄金公卿印，比著渔竿谁小。
但过眼、才堪一笑。
惠子焉知濠梁乐，望桐江、千丈高台好。
烟雨外，几鱼鸟。
古来如许高人少。
细平章、两翁似与，巢由同调。
已被尧知方洗耳，毕竟尘污人了。
要名字、人间如扫。
我爱蜀庄沈冥者，解门前、不使徵书到。
君为我，画三老。